Et af landets største advokatfirmaer Bech-Bruun fik 3,5 millioner kroner af Skatteministeriet for i 2017 at kulegrave, hvordan milliardskandalen med udbytteskat kunne ske.

Det er 'dybt alvorligt', at advokatfirmaet desuden i årene forinden gav rådgivning til en tysk bank, der i dag er kendt som en central aktør i sagen om formodet svindel med udbytteskat.

Det mener flere partier fra både rød og blå blok, efter advokatfirmaet her til aften har beklaget rådgivningen af aktørerne, som fandt sted i 2014, 2015 og så sent som i år.

- Hvorfor bliver vi ved med at kaste skatteydernes penge efter firmaer, der er så rådne både moralsk men også lovgivningsmæssigt, lyder det fra SF's skatteordfører, Lisbeth Bech Poulsen.

Læs også : Advokatfirma tager afstand fra egen rådgivning i udbytteskandalen

Partiet vil nu kræve, at Bech-Bruun betaler millionlønnen fra staten tilbage, ligesom firmaet skal efterforskes for at se, om det eller nogle advokater kan retsforfølges.

- Vi kan ikke være sikker på, at de har leveret en ordentlig undersøgelse, når de selv har rådgivet nogle af de her udbyttesvindlere, siger hun.

Sådan kunne statskassen tømmes Når en virksomhed giver overskud, kan den vælge at udbetale en del af overskuddet til sine ejere, aktionærerne. Dem, der ejer en aktie i virksomheden kan altså - én gang om året, når der er generalforsamling – få en del af overskuddet udbetalt i form af et udbytte.

Når aktionærer modtager udbytte, skal de betale skat af det. Det kaldes udbytteskat.

I Danmark er satsen for udbytteskat 27 procent. De penge tilbageholdes automatisk af skat.

Men Danmark har særlige skatteaftaler med flere lande i verden. Det betyder, at visse selskaber i visse lande har mulighed for at få refunderet den udbytteskat, som skattevæsenet i Danmark har tilbageholdt. Blandt andre små amerikanske pensionskasser har skattefrihed, som betyder, at de ikke skal betale udbytteskat i Danmark.

Rådgav tysk bank

I 2014 gav en topadvokat i Bech-Bruun en juridisk vurdering til den tyske bank North Channel Bank, der i dag er en kendt aktør i udbytteskandalen.

Rådgivningen fandt også sted året efter - faktisk bare få dage før, Skat opdagede hele svindelsagen og skandalen rullede.

Og her i 2018 har Bruun-Bech ydet assistance til canadiske pensionskasser, som har en mulig forbindelse til skattesvindlen.

Læs også : Skatteministeren: Topadvokater burde ikke have undersøgt udbytteskandale

- Det kan ikke være rigtigt, at man rådgiver om, hvordan man kan snyde den danske statskasse og så derefter laver en advokatundersøgelse om udbytteskat. Det er noget, vi kigger meget alvorligt på, lyder det fra Venstres skatteordfører, Louise Elholm.

Partiet vil vente på Skatteministeriets undersøgelse af hele Bruun-Bechs rolle, før man vil melde ud, hvad konsekvenserne bliver.